LITTERATUR+1600-TALLET

=Sammendrag= De viktigste lyrikerne i det dansk-norske kongeriket på 1600-tallet, er salmedikterne. Menighetene rundt omkring i landet kjente ikke alltid lesekunsten, men salmene kunne de på rams. Helt fram til 1600-tallet var det utenkelig i Europa at kvinner skulle stå fram som diktere. Litteraturen ble sett på som en mannssak. Dorothe Engelbretsdotter (1634-1716) er derfor en pionerskikkelse. Sammen med den danske forfatteren Leonora Christiana er hun en av de viktigste kvinnelige forfatterne i den dansk-norske felleslitteraturen på 1600-tallet. Petter Dass var barokkdikter og prest på Helgeland, han var uhyre populær og folkekjær både som prest og dikter. Som teolog og embetsmann var han utpreget ortodoks og kongetro. Dass skrev salmer, viser, leilighetsvers og landskapsdikt. Hans lyriske stil utgjør en særegen blanding av barokkens svulstige billedspråk og enkle og konkrete skildringer fra nordnorsk natur- og folkeliv. Fredrik 3. innførte enevelde i Danmark-Norge i 1660. I 1669 kom Kingos salmebok ut. Den ble en av de aller mest utbredte trykksaker hos oss under eneveldet. Som lyriker er Thomas Kingo (1643-1703) en hovedskikkelse i eldre dansk litteratur. Kingo, Dass, Engelbretsdotter og de andre salmedikterne i Danmark-Norge på 1600-tallet, kaller vi barokkdiktere. Barokkdiktingen har en forkjærlighet for kontraster og motsetninger, en sans for prakt og for det kraftfulle i språket. Et eksempel er tittelen Nordlands Trompet – det dreier seg ikke om en vanlig fortelling, den skal runge over landet som en trompetfanfare. I musikken utgjør Johan Sebastian Bach (1685-1750) den europeiske barokkens høydepunkt.

HJEM